CELEX: 32009D0826
Language: lt
Date: 1255392000000
Title: 2009/826/EB: 2009 m. spalio 13 d. Komisijos sprendimas, kuriuo leidžiama tiekti rinkai mėlynžiedės liucernos ( Medicago sativa ) lapų ekstraktą kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97 (pranešta dokumentu Nr. C(2009) 7641)

11.11.2009   
            
            
               LT
            
            
               Europos Sąjungos oficialusis leidinys
            
            
               L 294/12
            
         
      KOMISIJOS SPRENDIMAS
   
   2009 m. spalio 13 d.
   kuriuo leidžiama tiekti rinkai mėlynžiedės liucernos (Medicago sativa) lapų ekstraktą kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97
   (pranešta dokumentu Nr. C(2009) 7641)
   (Tekstas autentiškas tik prancūzų kalba)
   (2009/826/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
   kadangi:
   
               (1)
            
            
               2000 m. vasario 28 d. bendrovė Viridis kompetentingoms Prancūzijos institucijoms pateikė prašymą leisti tiekti rinkai du mėlynžiedės liucernos (Medicago sativa) lapų ekstraktus kaip naują maisto produktą arba naują maisto sudedamąją dalį. 2003 m. balandžio 28 d. kompetentinga Prancūzijos maisto produktų vertinimo tarnyba pateikė pirminio vertinimo ataskaitą. Ataskaitoje daroma išvada, kad būtina atlikti papildomą vertinimą.
            
         
               (2)
            
            
               2004 m. vasario 27 d. Komisija persiuntė pirminio vertinimo ataskaitą visoms valstybėms narėms. Keletas valstybių narių pateikė papildomas pastabas.
            
         
               (3)
            
            
               2006 m. spalio 12 d. bendrovė L.-R.D. (Luzerne – Recherche et Développement) perėmė atsakomybę už prašymą, sumažino jo taikymo sritį tik vienam mėlynžiedės liucernos lapų ekstraktui ir pateikė atsakymus į pirminę vertinimo ataskaitą bei valstybių narių iškeltus papildomus klausimus.
            
         
               (4)
            
            
               2008 m. vasario 11 d. konsultuotasi su Europos maisto saugos tarnyba (toliau – EMST). 2009 m. kovo 13 d. ji pateikė Dietinių produktų, mitybos ir alergologijos specialistų grupės nuomonę, parengtą pagal Europos Komisijos prašymą dėl mėlynžiedės liucernos baltymų koncentrato kaip maisto produkto saugos.
            
         
               (5)
            
            
               Nuomonėje EMST padarė išvadą, kad mėlynžiedės liucernos (Medicago sativa) baltymų koncentratas yra saugus žmonėms vartoti nurodytomis naudojimo sąlygomis.
            
         
               (6)
            
            
               Remiantis moksliniu vertinimu nustatyta, kad mėlynžiedės liucernos (Medicago sativa) baltymų koncentratas atitinka kriterijus, nustatytus Reglamento (EB) Nr. 258/97 3 straipsnio 1 dalyje.
            
         
               (7)
            
            
               Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Bendrijos rinkai galima tiekti priede nurodytą mėlynžiedės liucernos (Medicago sativa) baltymų koncentratą (toliau – produktas) kaip naują maisto sudedamąją dalį, skirtą naudoti maisto papilduose.
   2 straipsnis
   Didžiausias leidžiamas mėlynžiedės liucernos (Medicago sativa) baltymų ekstrakto vartoti per dieną gamintojo rekomenduojamas kiekis yra 10 g.
   3 straipsnis
   Šiuo sprendimu leidžiamos naujos maisto sudedamosios dalies pavadinimas, nurodomas ženklinant jos turinčius maisto produktus, yra „Mėlynžiedės liucernos (Medicato sativa) baltymai“.
   4 straipsnis
   Šis sprendimas skirtas Luzerne – Recherche et Développement (L.-R.D.), Complexe agricole du Mont-Bernard, F-51000 Châlons-en-Champagne.
   
      Priimta Briuselyje 2009 m. spalio 13 d.
      
         
            Komisijos vardu
         
         Androulla VASSILIOU
         
         
            Komisijos narė
         
      
   
   
      (1)  OL L 43, 1997 2 14, p. 1.
   
      PRIEDAS
      
         MĖLYNŽIEDĖS LIUCERNOS (MEDICAGO SATIVA) BALTYMŲ EKSTRAKTO SPECIFIKACIJOS
      
      
         Aprašymas
      
      Mėlynžiedė liucerna apdorojama per dvi valandas nuo derliaus nuėmimo. Ji susmulkinama ir sutrinama. Apdorojus mėlynžiedę liucerną aliejaus spaudimo įrenginiu, gaunami ląstelienos likučiai ir sultys (10 % sausosios medžiagos). Šių sulčių sausojoje medžiagoje yra apytiksliai 35 % žalių baltymų. Sultys (pH 5,8–6,2) neutralizuojamos. Jas pakaitinus ir įpurškus garų, koaguliuoja su karotinoidais ir chlorofilo pigmentais susiję baltymai. Baltymų nuosėdos atskiriamos jas centrifuguojant ir po to džiovinamos. Įdėjus askorbo rūgšties, mėlynžiedės liucernos baltymų koncentratas granuliuojamas ir saugomas inertinių dujų pripildytoje patalpoje arba šaldykloje.
      
         Mėlynžiedės liucernos (Medicago sativa) baltymų ekstrakto sudėtis
      
      
                  Baltymai
               
               
                  45–60 %
               
            
                  Riebalai
               
               
                  9–11 %
               
            
                  Laisvieji angliavandeniai (tirpi lasteliena)
               
               
                  1–2 %
               
            
                  Polisacharidai (netirpi ląsteliena),
                  įskaitant celiuliozę
               
               
                  11–15 %
                  2–3 %
               
            
                  Mineralai
               
               
                  8–13 %
               
            
                  Saponinai
               
               
                  Ne daugiau kaip 1,4 %
               
            
                  Izoflavonai
               
               
                  Ne daugiau kaip 350 mg/kg
               
            
                  Kumestrolis
               
               
                  Ne daugiau kaip 100 mg/kg
               
            
                  Fitatai
               
               
                  Ne daugiau kaip 200 mg/kg
               
            
                  L-kanavaninas
               
               
                  Ne daugiau kaip 4,5 mg/kg